Košúty (okres Galanta)

Košúty sú obec na Slovensku v okrese Galanta.

Polohopis a prírodné pomery 
Chotár obce leží v Podunajskej nížine na nive Dudváhu v nadmorskej výške 118-119 m, stred obce 119 m. Chotár je odlesnená nivná rovina s lužnými, prípadne černozemnými pôdami. Rieka Dudváh rozdeľuje obec na dve časti (dedinu a za mostom). V obci sa čiastočne zachovali tri anglické parky – jeden pri kaštieli Ábrahámffyovcov, druhý za dnešným obecným úradom (pôvodne patril ku kúrii Edity Feketeovej) a tretí pri kúrii Feketeovcov je najrozsiahlejší.

Kultúra a zaujímavosti

Pamiatky 
 Mauzóleum, pohrebná kaplnka rodiny Újvendéghy, jednoloďová klasicistická stavba s polygonálnym záverom, z druhej polovice 18. storočia. Nachádza sa na miestnom cintoríne. Interiér je zaklenutý konchou a pruskými klenbami. Fasády kaplnky sú členené pilastrami a polkruhovo ukončenými oknami. Priečelie lemované nikami je ukončené trojuholníkovým štítom. Nad portálom je umiestnený erb rodiny.

 Kúria rodiny Kiss, jednopodlažná pôvodne klasicistická stavba na pôdoryse obdĺžnika, zo začiatku 19. storočia. Na konci 19. storočia prešla neorenesančnou úpravou. V roku 1970 bola rozšírená na pôdorys písmena L. Fasáde dominuje stredný dvojosový rizalit ukončený trojuholníkovým štítom s dekoratívnym vyrezávaným štítom v presahu strechy. V štíte je umiestnený obraz Panny Márie s dieťaťom. Fasáda je členená pásovou rustikou a nárožnou bosážou. Okná majú profilované šambrány a frontónové rímsy.

 Rímskokatolícky Kostol sv. Floriána, jednoloďová neorománska stavba s pravouhlým ukončením presbytéria a vežou tvoriacou súčasť jej hmoty, z rokov 1849-1851. Donátorom kostola bol biskup Michal Fekete. Interiér je plochostropý, presbytérium je zaklenuté jedným poľom českej placky. Hlavný oltár je neogotický z polovice 19. storočia. Na stene za ním je obraz sv. Floriána z obdobia okolo roku 1900. Krstiteľnica je klasicistická z obdobia okolo roku 1800. Fasády kostola sú členené neorománskymi zdvojenými oknami, bifóriami, so stredným stĺpikom. Veža vyrastá zo štítového priečelia vo forme rizalitu. V strednej časti má tzv. trpasličiu galériu tvorenú slepou arkádou. V hornej časti je lemovaná lizénami a ukončená korunnou rímsou s trojuholníkovými štítmi a ihlancovou helmicou.

 Kúria rodiny Fekete, jednopodlažná klasicistická stavba na pôdoryse písmena L z druhej polovice 19. storočia. Fasády kúrie sú členené lizénovými rámami, strecha je valbová. Stavbu dal vybudovať Ján Fekete. Okolo kúrie sa nachádza pôvodný park.

 Mauzóleum rodiny Fekete, jednoloďová neogotická stavba s polygonálnym záverom, z konca 19. storočia. Nachádza sa v parku pri kúrii rodiny Fekete. Interiér je zaklenutý neogotickou rebrovou klenbou. Fasády mauzólea sú členené pásovou rustikou, opornými piliermi a oknami s lomeným oblúkom a profilovanými šambránami. Priečelie s párom kruhových medailónov je ukončené trojuholníkovým štítom s tympanónom, v ktorom je umiestnený väčší medailón s erbom rodiny.

 Kaštieľ Ábrahámfyovcov, dvojpodlažná dvojtraktová neorenesančná stavba na pôdoryse obdĺžnika, z roku 1898. Dnes slúži ako domov dôchodcov, kvôli ktorému bolo v druhej polovici 20. storočia pristavané nové južné krídlo. Historická časť je v parteri členená pásovou rustikou a oknami s bosážou, kordónovou rímsou a na poschodí z režnej tehly pilastrami a oknami vo forme edikuly s frontónovými rímsami. Stredný trojosový rizalit je ukončený dekoratívnou atikou.

Pomníky 
V obci sa nachádza pomník obetiam kapitalizmu, na pamiatku udalostí z roku 1931, keď počas májovej demonštrácie poľnohospodárskych robotníkov strieľali policajné zložky ČSR do pracujúcich.

Referencie

Externé odkazy 
 Oficiálna stránka obce

 
Obce okresu Galanta